**Aká bola Vaša prvá knižka?**

Moja prvá kniha sa volala Vraveli proroci, že bude tma v noci. Podobne ako názov knihy, aj všetky kapitoly sa volajú podľa našich úžasných prísloví a porekadiel, napríklad:

Povedala sova vrabcovi, že má veľkú hlavu,

Väčší strach ako mátoha,

Hore hľadel, spadol do jamy,

Chodil po celom háji, uťal pri samom kraji.

Bola to veselá knižka pre staršie deti s perokresbami Ondreja Zimku. Bývala som vtedy v Žiline, takže vyšla v martinskom vydavateľstve Osveta (r. 1983) v náklade 4 000 ks a predala sa za tri dni. Veľakrát som ju po rokoch na stretnutiach s čitateľmi podpisovala v „šalátovom vydaní“, takže ju buď niekto často čítal, alebo požičiaval celej škole.

**Aký je váš obľúbený spisovateľ?**

Prečo som sa stala spisovateľkou? Keď sme sa v tretej triede rozprávali, čím budeme, všetci už vedeli. Boli tam dve učiteľky, lekár, traktorista, kuchárka, ktorá chcela nakŕmiť celý svet... A ja som tam stála, taká malá trúba, a nevedela som, čo by som chcela v živote robiť, lebo najradšej zo všetkého som čítala. Napokon som sa vynašla a vyhlásila som, že budem spisovateľka. Keď som prišla domov, napísala som svoju prvú knihu. Najprv som ju „zviazala, potom napísala a napokon ilustrovala. Viem, že takých knižiek do prázdnin bolo 54. Ale nemám ani jednu – a celkom by ma zaujímalo, čo som to tam písala.

No a potom, keď som bola dospelá, som sa naozaj stala spisovateľkou. Lebo mám taký hlúpy zvyk – vždy dodržím slovo.

**Prečo ste chceli byť spisovateľkou?**

Celý život je mojím obľúbeným spisovateľom Hans Christian Andersen. V detstve bol najobľúbenejší, potom som postupne spoznávala aj iných velikánov. Prišiel Hemingway, Atwoodová, Saganová, Marquez, „domáci“ básnici Sládkovič, Haľamová, Válek. Veľa ich je a stále sa k nim pridávajú ďalší. Aj veľa skvelých slovenských autorov, s ktorými sa poznáme osobne, vymieňame si knižky a tešíme sa z každého stretnutia.

**Koľko kníh ste napísali?**

Napísala som... 16 kníh asi, 13 vyšlo v dobrých vydavateľstvách, dve (Denis a Majka z Majáka) vyšli dvakrát, Johanku preložili do češtiny, Sivka tiež, ale ešte si len hľadá vydavateľa)... Tri hotové knihy sú na ceste k čitateľom (rieši sa ilustrátor, sú v grafickom štúdiu a pod.). Najúspešnejšia podľa ocenení dlho bola Johanka v Zapadáčiku, ktorá má ešte tri pokračovania a majú ju rady nielen dievčatá. Medzi chalanmi boduje Denis a jeho sestry, kniha sa odohráva v Žiline a vyšla aj na CD, excelentne ju načítal Lukáš Latinák.

Koncom roka 2018 mi vyšla kniha Rok Sivka ohniváka – a tá je príkladom toho, že knihy majú svoje životy. Presne o rok neskôr získala Cenu Bibliotéky, potom som dostala ponuku napísať o Sivkovi 10 večerníčkov a neskôr aj rozhlasovú hru. V rámci Týždňa slovenských knižníc v marci 2020 prebiehalo v bratislavských knižniciach podujatie Kniha putuje Bratislavou, a tou knihou bol Rok Sivka ohniváka. A v novembri mi prišla zo Švajčiarska Čestná listina Medzinárodnej únie detskej knihy. A tam sa ocitol Sivko ohnivák medzi 68 najlepšími detskými knihami z celého sveta (okrem USA) za posledné dva roky. A – samozrejme – nevyberala ich medzinárodná porota, ale každý členský štát si vyberá svoju knihu.

Je to malá knižka, moji milí štvrtáci. A veľmi by ste ma potešilo, keby ste si ju prečítali a napísali mi, čo si o nej myslíte. (Nemusíte, samozrejme. To je len taká moja túžbička.)

Pekne Vás všetkých pozdravujem, aj pani učiteľku, a prajem Vám, aby ste sa už čoskoro všetci stretli v škole.

Toňa Revajová

25. januára 2021